Proposta għal DEĊIŻJONI TAL-KUNSILL dwar il-konklużjoni tal-Arranġament mal-Konfederazzjoni Svizzera dwar il-modalitajiet tal-parteċipazzjoni tagħha fl-Uffiċċju Ewropew ta' Appoġġ fil-qasam tal-Asil /* COM/2013/0862 final - 2013/0422 (NLE) */





MEMORANDUM TA’ SPJEGAZZJONI 1. KUNTEST TAL-PROPOSTA Ir-Regolament (UE) Nru 439/2010 stabbilixxa l-Uffiċċju Ewropew ta' Appoġġ fil-qasam tal-Asil[1] biex isaħħaħ il-kooperazzjoni prattika bejn l-Istati Membri fuq asil, ikabbar l-implimentazzjoni tas-Sistema Ewropea Komuni tal-Asil u jappoġġja l-Istati Membri li s-sistemi ta' asil u ta' akkoljenza tagħhom huma taħt pressjoni partikulari. Il-Premessa 24 tar-Regolament tipprevedi li "sabiex iwettaq l-għan tiegħu, l-Uffiċċju ta’ Appoġġ għandu jkun miftuħ għall-parteċipazzjoni minn pajjiżi li kkonkludew ftehimiet mal-Unjoni li permezz tagħhom adottaw u japplikaw il-liġi tal-Unjoni fil-qasam kopert minn dan ir-Regolament, partikolarment l-Islanda, il-Liechtenstein, in-Norveġja u l-Isvizzera". Dawn il-pajjiżi huma msejħa "l-pajjiżi assoċjati". Għaldaqstant, il-Artikolu 49 (1) tar-Regolament jistipula li "l-Uffiċċju ta’ Appoġġ għandu jkun miftuħ għall-parteċipazzjoni tal-Islanda, il-Liechtenstein, in-Norveġja u l-Isvizzera bħala osservaturi. Għandhom isiru arranġamenti li jispeċifikaw b'mod partikolari n-natura, il-limitu u l-manjiera li fihom dawk il-pajjiżi għandhom jipparteċipaw fil-ħidma tal-Uffiċċju ta’ Appoġġ. Dawn l-arranġamenti għandhom jinkludu dispożizzjonijiet relatati mal-parteċipazzjoni f'inizjattivi meħuda mill-Uffiċċju ta’ Appoġġ, mal-kontribuzzjonijiet finanzjarji u l-persunal. Fir-rigward ta' materji ta’ persunal, dawk l-arranġamenti għandhom, fi kwalunkwe każ, jikkonformaw mar-Regolamenti tal-Persunal." Il-parteċipazzjoni ta' pajjiżi assoċjati fil-ħidma tal-Uffiċċju ta' Appoġġ hi mhux biss pass loġiku, wara li tiġi kkunsidrata l-assoċjazzjoni tagħhom mas-sistema ta' Dublin, iżda wkoll għandha valur addizzjonali ċar mal-offerta ta' appoġġ tal-Uffiċċju ta' Appoġġ bħal: l-iskambju tal-aħjar prattiċi u għarfien espert, l-appoġġ permanenti u ta' emerġenza tal-Uffiċċju ta' Appoġġ, il-ġbir u l-analiżi ta' informazzjoni tal-Uffiċċju ta' Appoġġ, is-sistema ta' twissija bikrija u ta' tħejjija tal-Uffiċċju ta' Appoġġ. Fuq din il-bażi l-Kummissjoni fl-1 ta' Lulju 2011 ippreżentat rakkomandazzjoni lill-Kunsill sabiex il-Kummissjoni tiġi awtorizzata biex tiftaħ in-negozjati mal-Islanda, in-Norveġja, l-Isvizzera, u l-Liechtenstein fuq ftehimiet internazzjonali li jistabbilixxu dawn l-arranġamenti. Il-Kummissjoni rċeviet l-awtorizzazzjoni tal-Kunsill biex jinfetħu n-negozjati mal-Islanda, in-Norveġja, l-Isvizzera, u l-Liechtenstein fuq l-arranġamenti u l-modalitajiet tal-parteċipazzjoni ta' dawn il-pajjiżi fl-EASO fis-27 ta' Jannar 2012. In-negozjati saru konġuntement mal-pajjiżi assoċjati kollha. Seħħew erba' sensiliet ta' negozjati. It-test finali tal-abbozz tal-Arranġament mal-Isvizzera kien inizjalat fit-28 ta' Ġunju 2013. L-Istati Membri ġew infurmati u kkonsultati fil-Gruppi ta' Ħidma tal-Kunsill relevanti. Min-naħa tal-Unjoni, il-bażi legali għall-Arranġament huma l-Artikoli 74 u 78 (1) u (2), flimkien mal-Artikolu 218 tat-TFUE. Il-Kummissjoni ffirmat l-Arranġament fil-... Skont l-Artikolu 218 (6) (a) tat-TFUE, il-kunsens tal-Parlament Ewropew għall-konklużjoni tal-Arranġament ingħata fil-[...] 2. RIŻULTATI TAN-NEGOZJATI Il-Kummissjoni tikkunsidra li l-għanijiet stabbiliti mill-Kunsill fid-direttivi tan-negozjati tiegħu ntlaħqu u li l-abbozz tal-Arranġament hu aċċettabbli għall-Unjoni. Il-kontenut finali tiegħu jista’ jitqassar kif ġej: L-abbozz tal-Arranġament ibassar parteċipazzjoni sħiħa tal-Isvizzera fl-attivitajiet tal-Uffiċċju ta' Appoġġ [l-Artikolu 1], rappreżentanza fil-Bord ta' Ġestjoni tal-Uffiċċju ta' Appoġġ bħala osservatur u mingħajr id-dritt tal-vot [l-Artikolu 2], kontribuzzjonijiet finanzjarji annwali tal-Isvizzera, għall-baġit tal-Uffiċċju ta' Appoġġ b'somma annwali kkalkulata skont il-PDG tagħha bħala persentaġġ tal-PDG tal-Istati kollha li qed jipparteċipaw fil-ħidma tal-Uffiċċju ta' Appoġġ [l-Artikolu 3 u l-Anness I]. Barra minn hekk, l-Isvizzera aċċettat dispożizzjonijiet li jikkonċernaw kontribuzzjoni miżjuda possibbli jekk il-kontribuzzjoni tal-Unjoni tiġi miżjuda [l-Artikolu 3 u Anness I]; Barra minn hekk, l-abbozz tal-Arranġament jipprevedi l-istabbiliment ta' kumitat magħmul minn rappreżentanti tal-Kummissjoni u tal-pajjiżi assoċjati. Għal raġunijiet ta' effiċjenza, dan il-kumitat se jiltaqa' b'mod konġunt mal-Kumitati li jikkorrispondu miegħu mwaqqfa ma' pajjiżi assoċjati oħra li qed jipparteċipaw fuq il-bażi tal-Artikolu 49 (1) tar-Regolament. Il-kumitat ma kienx imsemmi fid-direttivi ta' negozjati u kien rikjest mill-pajjiżi assoċjati sabiex ikun permess skambju ta' informazzjoni u monitoraġġ tal-implimentazzjoni xierqa tal-Arranġament [l-Artikolu 11]. 3. IMPLIKAZZJONI BAĠITARJA L-Artikolu 3 u l-Anness I tal-abbozz tal-Arranġament jiddeskrivu d-dispożizzjonijiet relatati mal-kontribuzzjonijiet finanzjarji annwali tal-Isvizzera għall-baġit tal-Uffiċċju ta' Appoġġ u l-adattament possibbli tagħhom għas-sitwazzjoni deskritta skont l-Anness I. 4. KONKLUŻJONI Fid-dawl tar-riżultati msemmija hawn fuq, il-Kummissjoni tipproponi li l-Kunsill japprova, wara li jkun irċieva kunsens mill-Parlament Ewropew, l-Arranġament mal-Konfederazzjoni Svizzera dwar il-modalitajiet tal-parteċipazzjoni tagħha fl-Uffiċċju Ewropew ta' Appoġġ fil-qasam tal-Asil. 2013/0422 (NLE) Proposta għal DEĊIŻJONI TAL-KUNSILL dwar il-konklużjoni tal-Arranġament mal-Konfederazzjoni Svizzera dwar il-modalitajiet tal-parteċipazzjoni tagħha fl-Uffiċċju Ewropew ta' Appoġġ fil-qasam tal-Asil IL-KUNSILL TAL-UNJONI EWROPEA, Wara li kkunsidra t-Trattat dwar l-Unjoni Ewropea, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 74 u 78 (1) u (2), flimkien mal-Artikolu 218 (6) (a) tiegħu, Wara li kkunsidra l-proposta tal-Kummissjoni Ewropea, Wara li kkunsidra l-kunsens tal-Parlament Ewropew[2], Billi: (1) Skont id-Deċiżjoni tal-Kunsill 2013/XXX ta' [...][3], l-Arranġament bejn l-Unjoni Ewropea u l-Konfederazzjoni Svizzera dwar il-modalitajiet tal-parteċipazzjoni tagħha fl-Uffiċċju Ewropew ta' Appoġġ fil-qasam tal-Asil ġie ffirmat mill-Kummissjoni fil-[], suġġett għall-konklużjoni tiegħu. (2) L-Arranġament għandu jiġi approvat. (3) Kif speċifikat fil-premessa 21 tar-Regolament (UE) Nru 439/2010, ir-Renju Unit u l-Irlanda qed jieħdu sehem u huma marbuta b'dak ir-Regolament. Għalhekk għandhom jagħtu effett lill-Artikolu 49 (1) tar-Regolament billi jieħdu sehem f'din id-Deċiżjoni. Ir-Renju Unit u l-Irlanda għalhekk qed jieħdu sehem f'din id-Deċiżjoni. (4) Kif speċifikat fil-premessa 22 tar-Regolament (UE) Nru 439/2010, id-Danimarka mhijiex qed tieħu sehem u mhijiex marbuta b'dak ir-Regolament. Id-Danimarka għalhekk mhijiex qed tieħu sehem f'din id-Deċiżjoni. ADOTTAT DIN ID-DEĊIŻJONI: Artikolu 1 L-Arranġament bejn l-Unjoni Ewropea u l-Konfederazzjoni Svizzera dwar il-modalitajiet tal-parteċipazzjoni tagħha fl-Uffiċċju Ewropew ta' Appoġġ fil-qasam tal-Asil huwa għalhekk approvat f'isem l-Unjoni. It-test tal-Arranġament huwa mehmuż ma’ din id-Deċiżjoni. Artikolu 2 Il-President tal-Kunsill jinnomina l-persuna/i awtorizzata/i biex tipproċedi/jipproċedu, f’isem l-Unjoni Ewropea, għan-notifika stabbilita fl-Artikolu 13(1) tal-Arranġament, sabiex jiġi espress il-kunsens tal-Unjoni Ewropea li tintrabat bl-Arranġament. Artikolu 3 Din id-Deċiżjoni ssir effettiva fil-jum tal-adozzjoni tagħha. Magħmul fi Brussell, Għall-Kunsill Il-President ANNESS ARRANĠAMENT bejn l-Unjoni Ewropea u l-Konfederazzjoni Svizzera dwar il-modalitajiet tal-parteċipazzjoni tagħha fl-Uffiċċju Ewropew ta' Appoġġ fil-qasam tal-Asil L-UNJONI EWROPEA, minn hawn ‘il quddiem imsejħa "UE", min-naħa l-waħda, u IL-KONFEDERAZZJONI SVIZZERA, minn hawn 'il quddiem imsejħa "l-Isvizzera", min-naħa l-oħra, Wara li kkunsidraw l-Artikolu 49 (1) tar-Regolament (UE) Nru 439/2010 tal-Parlament Ewropew u tal-Kunsill tad-19 ta' Mejju 2010 li jistabbilixxi Uffiċċju Ewropew ta' Appoġġ fil-qasam tal-Asil[4], minn hawn 'il quddiem imsejjaħ "ir-Regolament", Billi: (1) Ir-Regolament jiddikkjara li, sabiex iwettaq l-għan tiegħu, l-Uffiċċju Ewropew ta' Appoġġ fil-qasam tal-Asil, minn hawn 'il quddiem imsejjaħ "Uffiċċju ta' Appoġġ", għandu jkun miftuħ għal parteċipazzjoni minn pajjiżi li kkonkludew ftehimiet mal-UE li permezz tagħhom adottaw u japplikaw il-liġi tal-UE fil-qasam kopert minn dan ir-Regolament, partikolarment l-Islanda, il-Liechtenstein, in-Norveġja u l-Isvizzera, minn hawn 'il quddiem imsejħin il-"pajjiżi assoċjati", (2) L-Isvizzera kkonkludiet ftehimiet mal-UE, li permezz tagħhom adottat u tapplika l-liġi tal-UE fil-qasam kopert mir-Regolament, b'mod partikolari l-Ftehim bejn il-Komunità Ewropea u l-Konfederazzjoni Svizzera li jikkonċerna l-kriterji u l-mekkaniżmi biex jiġi stabbilit l-Istat responsabbli biex tiġi eżaminata rikjesta għall-asil ippreżentata fi Stat Membru jew fl-Isvizzera[5], FTIEHMU KIF ĠEJ: Artikolu 1 Firxa tal-parteċipazzjoni L-Isvizzera tipparteċipa b'mod sħiħ fix-xogħol tal-Uffiċċju ta' Appoġġ u tkun intitolata li tirċievi azzjonijiet ta' appoġġ mill-Uffiċċju ta' Appoġġ kif deskritt fir-Regolament u skont it-termini stipolati bl-Arranġament preżenti. Artikolu 2 Il-Bord ta' Tmexxija L-Isvizzera tkun rappreżentata fil-Bord ta' Tmexxija tal-Uffiċċju ta' Appoġġ bħala osservatur mingħajr id-dritt għall-vot. Artikolu 3 Kontribuzzjoni finanzjarja 1. L-Isvizzera tikkontribwixxi għad-dħul tal-Uffiċċju ta' Appoġġ somma annwali kkalkulata skont il-Prodott Domestiku Gross (PDG) tiegħu bħala persentaġġ tal-PDG tal-Istati parteċipanti kollha skont il-formula deskritta fl-Anness I. 2. Il-kontribuzzjoni finanzjarja msemmija fil-paragrafu 1 tkun imġarrba mill-ġurnata ta' wara l-jum li dan l-Arranġament jidħol fis-seħħ. L-ewwel kontribuzzjoni finanzjarja tiġi mnaqqsa proporzjonalment għaż-żmien li jkun għad baqa' fis-sena wara d-dħul fis-seħħ ta' dan l-Arranġament. Artikolu 4 Protezzjoni tad-Dejta 1. L-Isvizzera tapplika r-regoli nazzjonali tagħha li jikkonċernaw il-protezzjoni ta' individwi fir-rigward tal-ipproċessar ta' dejta personali u dwar il-moviment liberu ta' din id-dejta.[6] 2. Għall-għan ta' dan l-Arranġament, ir-Regolament (KE) Nru 45/2001 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni ta' individwi fir-rigward tal-ipproċessar ta' dejta personali mill-istituzzjonijiet u l-korpi Komunitarji u dwar il-moviment liberu ta' dak id-dejta[7] japplika għall-ipproċessar tad-dejta personali mwettqa mill-Uffiċċju ta’ Appoġġ. 3. L-Isvizzera tirrispetta r-regoli dwar il-kunfidenzjalità tad-dokumenti miżmumin mill-Uffiċċju ta' Appoġġ, kif stabbilit fir-Regoli ta’ Proċedura tal-Bord tat-Tmexxija. Artikolu 5 Status legali L-Uffiċċju ta' Appoġġ ikollu personalità legali skont il-liġi tal-Isvizzera u jgawdi fl-Isvizzera l-kapaċità legali l-aktar estensiva mogħtija lil persuni legali skont il-liġi tal-Isvizzera. Jista', b'mod partikolari, jakkwista jew jiddisponi minn proprjetà mobbli u immobbli u jista' jkun parti fi proċedimenti legali. Artikolu 6 Responsabbiltà Ir-responsabbiltà tal-Uffiċċju ta' Appoġġ tiġi regolata mill-Artikolu 45 (1), (3) u (5) tar-Regolament. Artikolu 7 Il-Qorti tal-Ġustizzja L-Isvizzera tirrikonoxxi l-ġuriżdizzjoni tal-Qorti tal-Ġustizzja tal-Unjoni Ewropea fuq l-Uffiċċju ta' Appoġġ, kif previst fl-Artikolu 45 (2) u (4) tar-Regolament. Artikolu 8 Persunal tal-Uffiċċju ta’ Appoġġ 1. Skont l-Artikolu 38 (1) u 49 (1) tar-Regolament, ir-Regolamenti tal-Persunal tal-Uffiċjali u l-Kundizzjonijiet tal-Impjieg ta' Ħaddiema Oħra tal-Unjoni Ewropea, ir-regoli adottati b'mod konġunt mill-istituzzjonijiet tal-Unjoni Ewropea għall-għan li jiġu applikati dawn ir-Regolamenti tal-Persunal u r-regoli adottati mill-Uffiċċju ta' Appoġġ skont l-Artikolu 38 (2) tar-Regolament japplikaw għaċ-ċittadini tal-Isvizzera impjegati bħala membri tal-persunal mill-Uffiċċju ta' Appoġġ. 2. Permezz ta' deroga mill-Artikolu 12 (2) (a) u l-Artikolu 82 (3) (a) tal-Kundizzjonijiet tal-Impjieg ta' Ħaddiema Oħra tal-Unjoni Ewropea, ċittadini tal-Isvizzera li jgwadu d-drittijiet sħaħ tagħhom bħala ċittadini jistgħu jiġu ingaġġati b'kuntratt mid-Direttur Eżekuttiv tal-Uffiċċju ta' Appoġġ skont r-regoli eżistenti għas-selezzjoni u l-ingaġġ tal-persunal adottati mill-Uffiċċju ta' Appoġġ. 3. L-Artikolu 38 (4) tar-Regolament japplika mutatis mutandis għaċ-ċittadini tal-Isvizzera. 4. Ċittadini tal-Isvizzera ma jistgħux, madankollu, jiġu appuntati fil-post ta' Direttur Eżekuttiv tal-Uffiċċju ta' Appoġġ. Artikolu 9 Privileġġi u immunitajiet 1. L-Isvizzera tapplika għall-Uffiċċju ta' Appoġġ u għall-persunal tiegħu l-Protokoll dwar il-Privileġġi u l-Immunitajiet tal-Unjoni Ewropea li huwa stipulat fl-Anness II ta' dan l-Arranġament, kif ukoll kwalunkwe regoli adottati skont dan il-Protokoll marbuta ma' kwistjonijiet tal-persunal tal-Uffiċċju ta' Appoġġ. 2. Il-proċedura għall-applikazzjoni tal-Protokoll dwar il-Privileġġi u l-Immunitajiet tal-Unjoni Ewropea hija spjegata fl-Appendiċi għall-Anness II. Artikolu 10 Il-ġlieda kontra l-frodi Id-dispożizzjonijiet fir-rigward tal-Artikolu 44 tar-Regolament relatat mal-kontroll finanzjarju mill-UE fl-Isvizzera li jikkonċerna l-parteċipanti fl-attivitajiet tal-Uffiċċju ta' Appoġġ huma stipulati fl-Anness III. Artikolu 11 Kumitat 1. Kumitat, magħmul minn rappreżentanti tal-Kummissjoni Ewropea u l-Isvizzera, jissorvelja l-implimentazzjoni xierqa tal-Arranġament u jiżgura proċess kontinwu tal-provvista ta' informazzjoni u l-skambju ta' ideat f'dan ir-rigward. Għal raġunijiet ta' effiċjenza, il-Kumitat se jiltaqa' b'mod konġunt mal-Kumitati li jikkorrispondu miegħu mwaqqfa ma' pajjiżi assoċjati oħra li jkunu qed jipparteċipaw fuq il-bażi tal-Artikolu 49 (1) tar-Regolament. Huwa jiltaqa' fuq rikjesta jew mill-Iżvizzera jew mill-Kummissjoni Ewropea. Il-Bord ta' Ġestjoni tal-Uffiċċju ta' Appoġġ jiġi infurmat dwar ix-xogħol ta' dan il-Kumitat. 2. Informazzjoni dwar leġiżlazzjoni tal-UE prevista, li jew taffettwa direttament jew temenda r-Regolament jew hija mistennija li jkollha implikazzjonijiet li jirrelataw mal-kontribuzzjoni finanzjarja stabbilita fl-Artikolu 3 ta' dan l-Arranġament, tiġi kondiviża u b'hekk isir skambju ta' ideat fil-Kumitat. Artikolu 12 Annessi L-Annessi għal dan l-Arranġament jikkostitwixxu parti integrali tal-Arranġament. Artikolu 13 Dħul fis-seħħ 1. Il-Partijiet Kontraenti japprovaw dan l-Arranġament skont il-proċeduri interni tagħhom. Huma jinnotifikaw lil xulxin bit-tlestija ta' dawn il-proċeduri. 2. Dan l-Arranġament jidħol fis-seħħ fl-ewwel ġurnata tal-ewwel xahar wara d-data tal-aħħar notifika msemmija fil-paragrafu 1. Artikolu 14 Tmiem u validità 1. Dan l-Arranġament huwa konkluż għal perjodu illimitat. 2. Kull Parti Kontraenti tista', wara konsultazzjonijiet fil-Kumitat, tiddenunzja dan l-Arranġament billi tinnotifika l-Parti Kontraenti l-oħra. L-Arranġament jieqaf milli japplika sitt xhur wara d-data ta’ din in-notifika. 3. Dan l-Arranġament jiġi terminat fil-każ li jiġi terminat il-Ftehim bejn il-Komunità Ewropea u l-Konfederazzjoni Svizzera dwar il-kriterji u l-mekkaniżmi sabiex jiġi stabbilit l-Istat responsabbli għall-eżaminazzjoni ta' talba għall-asil ippreżentata fi Stat Membru jew fl-Isvizzera[8]. 4. Dan l-Arranġament jitfassal f'oriġinal wieħed bil-lingwa Bulgara, Kroata, Ċeka, Daniża, Olandiża, Ingliża, Estonjana, Finlandiża, Franċiża, Ġermaniża, Griega, Ungeriża, Taljana, Latvjana, Litwana, Maltija, Pollakka, Portugiża, Rumena, Slovakka, Slovena, Spanjola u Svediża, b'kull test ikun ugwalment awtentiku. …………… ANNESS I Formula biex tiġi kkalkulata l-kontribuzzjoni 1. Il-kontribuzzjoni finanzjarja tal-Isvizzera għad-dħul tal-Uffiċċju ta' Appoġġ definit fl-Artikolu 33 (3) (d) tar-Regolament huwa kkalkulat b'dan il-mod li ġej: L-aktar figuri finali aġġornati tal-Prodott Domestiku Gross (PDG) tal-Isvizzera disponibbli fil-31 ta' Marzu ta' kull sena jiġu diviżi bis-somma tal-figuri tal-PDG tal-Istati kollha parteċipanti fl-Uffiċċju ta' Appoġġ disponibbli għall-istess sena. Il-persentaġġ miksub jiġi applikat fuq il-parti tad-dħul tal-Uffiċċju ta' Appoġġ awtorizzat kif stabbilit fl-Artikolu 33 (3) (a) tar-Regolament fis-sena taħt kunsiderazzjoni sabiex jiġi miksub l-ammont tal-kontribuzzjoni finanzjarja tal-Isvizzera. 2. Il-kontribuzzjoni finanzjarja tiġi mħallsa f'Euro. 3. L-Isvizzera tħallas il-kontribuzzjoni finanzjarja tagħha sa mhux aktar minn 45 ġurnata wara li tirċievi n-nota ta' debitu. Kull dewmien fil-ħlas iwassal għall-ħlas ta' imgħax ta' inadempjenza mill-Isvizzera fuq l-ammont pendenti mid-data ta' maturità. Ir-rata tal-imgħax tkun ir-rata applikata mill-Bank Ċentrali Ewropew fl-operazzjonijiet ta' rifinanzjament prinċipali tiegħu, kif ippubblikata fis-serje C ta' Il-Ġurnal Uffiċjali tal-Unjoni Ewropea, fis-seħħ fl-ewwel jum kalendarju tax-xahar li fih taqa' d-data ta' skadenza, miżjuda bi 3.5 punti perċentwali. 4. Il-kontribuzzjoni finanzjarja tal-Isvizzera tiġi adattata skont dan l-Anness fil-każ li l-kontribuzzjoni finanzjarja mill-Unjoni Ewropea mdaħħla fil-baġit ġenerali tal-Unjoni Ewropea kif definita fl-Artikolu 33 (3) (a) tar-Regolament hija miżjuda skont l-Artikoli 26, 27 jew 41 tar-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002[9]. F'dan il-każ, id-differenza tkun dovuta 45 jum wara li tiġi rċevuta n-nota ta' debitu. 5. Fil-każ li krediti ta' ħlasijiet tal-Uffiċċju ta' Appoġġ irċevuti mill-UE skont l-Artikolu 33 (3) (a) tar-Regolament relatati ma' sena N mhumiex minfuqin qabel il-31 ta' Diċembru tas-sena N jew li l-baġit tal-Uffiċċju ta' Appoġġ tas-sena N ikun ġie mnaqqas skont l-Artikoli 26, 27 jew 41 tar-Regolament (UE, Euratom) Nru 966/2012, il-parti ta' dawn il-krediti ta' ħlasijiet mhux minfuqin jew imnaqqsin li jikkorrispondu mal-persentaġġ tal-kontribuzzjoni magħmula mill-Isvizzera, tiġi trasferita għall-baġit tas-sena N+1 tal-Uffiċċju ta' Appoġġ. Il-kontribuzzjoni tal-Isvizzera għall-baġit ta' sena N+1 tal-Uffiċċju ta' Appoġġ tiġi mnaqqsa skont dan. ANNESS II PROTOKOLL (Nru 7) DWAR IL-PRIVILEĠĠI U L-IMMUNITAJIET TAL-UNJONI EWROPEA IL-PARTIJIET KONTRAENTI GĦOLJA, FILWAQT LI KKUNSIDRAW li, skont l-Artikolu 343 tat-Trattat dwar il-Funzjonament tal-Unjoni Ewropea u l-Artikolu 191 tat-Trattat li jistabbilixxi l-Komunità Ewropea tal-Enerġija Atomika ("KEEA"), l-Unjoni Ewropea u l-KEEA jgawdu fit-territorji tal-Istati Membri dawk il-privileġġi u l-immunitajiet li huma meħtieġa għat-twettiq tal-attivitajiet tagħhom, QABLU dwar id-dispożizzjonijet li ġejjin, li jiġu annessi mat-Trattat dwar l-Unjoni Ewropea, mat-Trattat dwar il-Funzjonament tal-Unjoni Ewropea u mat-Trattat li jistabbilixxi l-Komunità Ewropea tal-Enerġija Atomika: KAPITOLU I PROPRJETÀ, FONDI, ASSI U ĦIDMIET TAL-UNJONI EWROPEA Artikolu 1 Il-postijiet u l-bini tal-Unjoni jkunu invjolabbli. Ikunu eżenti minn tfittxija, rekwiżizzjoni, konfiska jew esproprjazzjoni. Il-proprjetà u l-assi tal-Unjoni ma jkunu suġġetti għal ebda miżura amministrattiva jew legali li tirrestrinġihom mingħajr l-awtorizzazzjoni tal-Qorti tal-Ġustizzja. Artikolu 2 L-arkivji tal-Unjoni jkunu invjolabbli. Artikolu 3 L-Unjoni, l-assi, id-dħul finanzjarju u proprjetà oħra tagħha jkunu eżenti minn kull taxxa diretta. Il-gvernijiet tal-Istati Membri, kull meta jkun possibbli, jieħdu l-miżuri xierqa sabiex jirrinunzjaw għal jew iħallsu lura l-ammont ta’ taxxi indiretti jew taxxi fuq il-bejgħ inklużi fil-prezz ta’ proprjetà mobbli jew immobbli, meta l-Unjoni tagħmel, għall-użu uffiċjali tagħha, xirjiet sostanzjali li l-prezz tagħhom ikun jinkludi taxxi ta’ din ix-xorta. Dawn id-dispożizzjonijiet m’għandhomx japplikaw, madankollu, sabiex ikollhom effett li jfixklu l-kompetizzjoni fi ħdan l-Unjoni. L-ebda eżenzjoni m’għandha tingħata fir-rigward ta’ taxxi u ammonti dovuti li jkunu biss ħlasijiet għal servizzi ta’ utilità pubblika. Artikolu 4 L-Unjoni tkun eżenti mid-dazji kollha tad-dwana, projbizzjonijiet u restrizzjonijiet fuq l-importazzjonijiet u l-esportazzjonijiet ta’ oġġetti intiżi għall-użu uffiċjali tagħha: oġġetti hekk importati m'għandhomx jiġu mormija, sew jekk bi ħlas sew jekk bla ħlas, fit-territorju tal-pajjiż li fih ikunu ġew importati, ħlief taħt kundizzjonijiet approvati mill-gvern ta’ dak il-pajjiż. L-Unjoni tkun ukoll eżenti minn kull dazju tad-dwana u minn kull projbizzjoni u restrizzjoni fuq importazzjonijiet u esportazzjonijiet fir-rigward tal-pubblikazzjonijiet tagħha. KAPITOLU II KOMUNIKAZZJONIJIET U LAISSEZ-PASSER Artikolu 5 (ex Artikolu 6) Għall-komunikazzjonijiet uffiċjali u t-trażmissjoni tad-dokumenti kollha tagħhom, l-istituzzjonijiet tal-Unjoni jgawdu fit-territorju ta’ kull Stat Membru it-trattament mogħti minn dak l-Istat lil missjonijiet diplomatiċi. Korrispondenza uffiċjali u komunikazzjonijiet uffiċjali oħra tal-istituzzjonijiet tal-Unjoni ma jkunux suġġetti għal ċensura. Artikolu 6 (ex Artikolu 7) Laissez-passer f’għamla li tiġi stabbilita mill-Kunsill, li jaġixxi b’maġġoranza sempliċi, li għandhom ikunu rikonoxxuti bħala dokumenti validi tal-ivvjaġġar mill-awtoritajiet tal-Istati Membri, jistgħu jinħarġu lill-membri u lill-impjegati tal-istituzzjonijiet tal-Unjoni mill-Presidenti ta’ dawn l-istituzzjonijiet. Dawn il-laissez-passer għandhom jinħarġu lill-uffiċjali u lill-impjegati oħra taħt kondizzjonijiet stipulati fir-Regolamenti tal-Persunal għall-Uffiċjali u l-Kondizzjonijiet tal-Impjieg ta’ impjegati oħra tal-Unjoni. Il-Kummissjoni tista’ tikkonkludi ftehim sabiex dawn il-laissez-passer ikunu rikonoxxuti bħala dokumenti validi tal-ivvjaġġar fit-territorju ta’ pajjiżi terzi. KAPITOLU III MEMBRI TAL-PARLAMENT EWROPEW Artikolu 7 (ex Artikolu 8) M’għandha tiġi imposta ebda restrizzjoni amministrattiva jew ta’ xorta oħra fuq il-moviment liberu ta’ Membri tal-Parlament Ewropew li jkunu qed jivvjaġġaw lejn jew mill-post fejn jiltaqa’ l-Parlament Ewropew. Il-Membri tal-Parlament Ewropew, fir-rigward ta’ dwana u kontroll ta' kambju, jingħataw: a) mill-gvern tagħhom stess, l-istess faċilitajiet bħal dawk mogħtija lil uffiċjali għolja li jkunu qed jivvjaġġaw barra l-pajjiż fuq missjonijiet uffiċjali temporanji; b) mill-gvernijiet ta’ Stati Membri oħra, l-istess faċilitajiet bħal dawk mogħtija lil rappreżentanti ta’ gvernijiet barranin fuq missjonijiet uffiċjali temporanji. Artikolu 8 (ex Artikolu 9) Membri tal-Parlament Ewropew ma jkunux suġġetti għal ebda forma ta’ investigazzjoni, detenzjoni jew proċeduri legali, fir-rigward ta’ opinjonijiet espressi jew voti mogħtija minnhom fil-qadi ta’ dmirijiethom. Artikolu 9 (ex Artikolu 10) Waqt is-sessjonijiet tal-Parlament Ewropew, il-membri tiegħu, igawdu: a) fit-territorju tal-Istat tagħhom stess, l-immunitajiet mogħtija lil membri tal-parlament tagħhom; b) fit-territorju ta’ kull Stat Membru ieħor, l-immunità minn kull tip ta’ detenzjoni u minn proċeduri legali. L-immunità bl-istess mod tkun tgħodd għall-Membri waqt li jkunu qed jivvjaġġaw lejn u mill-post fejn jiltaqa’ l-Parlament Ewropew. L-immunità ma tistax tintalab meta Membru jinqabad fil-fatt ta’ reat u ma tipprekludix lill-Parlament Ewropew milli jeżerċita d-dritt tiegħu li jirrinunzja għall-immunità ta’ xi wieħed mill-Membri tiegħu. KAPITOLU IV RAPPREŻENTANTI TA’ STATI MEMBRI LI JKUNU QED JIEĦDU SEHEM FIL-ĦIDMA TAL-ISTITUZZJONIJIET TAL-UNJONI EWROPEA Artikolu 10 (ex Artikolu 11) Rappreżentanti ta’ Stati Membri li jkunu qed jieħdu sehem fil-ħidma tal-istituzzjonijiet tal-Unjoni, il-konsulenti u l-esperti tekniċi tagħhom, fil-qadi tad-doveri tagħhom u waqt li jkunu qed jivvjaġġaw lejn u mill-post tal-laqgħa, igawdu mill-privileġġi, l-immunitajiet u l-faċilitajiet konswetudinarji. Dan l-Artikolu japplika wkoll għal membri ta’ korpi ta’ konsulenza tal-Unjoni. KAPITOLU V UFFIĊJALI U IMPJEGATI OĦRA TAL-UNJONI EWROPEA Artikolu 11 (ex Artikolu 12) Fit-terrritorju ta’ kull Stat Membru u tkun xi tkun iċ-ċittadinanza tagħhom, uffiċjali u impjegati oħra tal-Unjoni: a) mingħajr preġudizzju għad-dispożizzjonijiet tat-Trattati li għandhom x’jaqsmu, min-naħa l-waħda, mar-regoli dwar ir-responsabbiltà ta’ uffiċjali u impjegati oħra lejn l-Unjoni u, min-naħa l-oħra, mal-ġurisdizzjoni tal-Qorti tal-Ġustizzja tal-Unjoni Ewropea fi kwistjonijiet bejn l-Unjoni u l-uffiċjali u impjegati oħra tagħha, ikollhom immunità minn proċedimenti legali fir-rigward ta’ atti magħmulin minnhom fil-kapaċità uffiċjali tagħhom, inklużi kliem li jkunu qalu jew kitbu. Ikomplu jgawdu din l-immunità wara li jkunu temmew il-kariga tagħhom; b) flimkien mal-konjuġi tagħhom u membri dipendenti tal-familji tagħhom, ma jkunux suġġetti għal restrizzjonijiet fl-immigrazzjoni jew għal formalitajiet fir-reġistrazzjoni ta’ stranġieri; c) fir-rigward ta’ regolamenti dwar il-valuta jew il-kambju, jingħataw l-istess faċilitajiet bħal ma s-soltu jingħataw lil uffiċjali ta’ organizzazzjonijiet internazzjonali; d) igawdu d-dritt li jimportaw mingħajr ebda dazju l-għamara u l-oġġetti personali tagħhom meta jibdew il-kariga tagħhom għall-ewwel darba f’dak il-pajjiż u d-dritt li jerġgħu jesportaw l-għamara u l-oġġetti personali tagħhom mingħajr ebda dazju, meta jtemmu d-doveri tagħhom f’dak il-pajjiż, mingħajr preġudizzju, f’kull każ, għall-kondizzjonijiet meqjusin meħtieġa mill-gvern tal-pajjiż, fejn dan id-dritt jiġi eżerċitat; e) ikollhom id-dritt li jimportaw mingħajr ebda dazju karozza għall-użu personali tagħhom, akkwistata jew fil-pajjiż fejn l-aħħar kellhom ir-residenza tagħhom jew fil-pajjiż li tiegħu huma jkollhom ċittadinanza skont il-pattijiet viġenti fis-suq lokali ta’ dak il-pajjiż, u li jerġgħu jesportawha mingħajr ebda dazju, mingħajr preġudizzju f’kull każ għall-kondizzjonijiet meqjusin meħtieġa mill-gvern ta’ dak il-pajjiż. Artikolu 12 (ex Artikolu 13) Uffiċjali u impjegati oħra tal-Unjoni jkunu suġġetti għal taxxa għall-benefiċċju tal-Unjoni fuq salarji, pagi u emolumenti mħallsa lilhom mill-Unjoni, skont il-kondizzjonijiet u l-proċedura stabbilita mill-Parlament Ewropew u l-Kunsill li jaġixxu permezz ta’ regolamenti skont il-proċedura leġiżlattiva ordinarja u wara konsultazzjoni mal-istituzzjonijiet konċernati. Ikunu eżenti minn taxxi nazzjonali fuq salarji, pagi u emolumenti mħallsa mill-Unjoni. Artikolu 13 (ex Artikolu 14) Fl-applikazzjoni tat-taxxa fuq id-dħul, it-taxxa fuq il-ġid u t-taxxa tas-suċċessjoni u fl-applikazzjoni ta’ konvenzjonijiet dwar il-ħelsien mit-taxxa doppja magħmulin bejn Stati Membri tal-Unjoni, uffiċjali u impjegati oħra tal-Unjoni li, unikament minħabba fil-qadi tad-doveri tagħhom fis-servizz tal-Unjoni, jistabbilixxu r-residenza tagħhom fit-territorju ta’ Stat Membru li ma jkunx il-pajjiż ta’ domiċilju tagħhom għal finijiet ta’ taxxa, meta jidħlu fis-servizz tal-Unjoni, jiġu kunsidrati, sew fil-pajjiż tar-residenza attwali tagħhom sew fil-pajjiż tad-domiċilju għal finijiet ta’ taxxa, bħala li jkunu żammew id-domiċilju tagħhom f’dan l-aħħar pajjiż basta li dan ikun membru tal-Unjoni. Din id-dispożizzjoni għandha tapplika għall-konjuġi, safejn il-konjuġi ma jkollhomx separatament xi okkupazzjoni bi qligħ, u għal ulied dipendenti fuq u taħt ir-responsabbiltà tal-persuni msemmija f’dan l-Artikolu. Il-proprjetà mobbli, li tappartjeni lil persuni msemmija fil-paragrafu preċedenti u li tkun tinsab fit-territorju tal-pajjiż fejn dawn ikunu qegħdin joqogħdu, tkun eżenti minn kull taxxa tas-suċċessjoni f’dak il-pajjiż; dik il-proprjetà, għall-kalkolu ta’ dik it-taxxa, tiġi meqjusa bħala li tinsab fil-pajjiż ta’ domiċilju għal finijiet ta’ taxxa, mingħajr preġudizzju għad-drittijiet ta’ pajjiżi terzi u għall-applikazzjoni possibbli ta’ provvedimenti ta’ konvenzjonijiet internazzjonali fuq it-tassazzjoni doppja. Kull domiċilju miksub unikament minħabba l-qadi ta’ dmirijiet fis-servizz ta’ organizzazzjonijiet internazzjonali oħra m’għandux jitqies fl-applikazzjoni tad-dispożizzjonijiet ta’ dan l-Artikolu. Artikolu 14 (ex Artikolu 15) Il-Parlament Ewropew u l-Kunsill, li jaġixxu permezz ta’ regolamenti skont il-proċedura leġiżlattiva ordinarja u wara konsultazzjoni mal-istituzzjonijiet ikkonċernati, għandhom jistabbilixxu l-iskema ta’ benefiċċji tas-sigurtà soċjali għall-uffiċjali u għall-impjegati l-oħra tal-Unjoni. Artikolu 15 (ex Artikolu 16) Il-Parlament Ewropew u l-Kunsill, li jaġixxu permezz ta’ regolamenti skont il-proċedura leġiżlattiva ordinarja u wara li jikkonsultaw lill-istituzzjonijiet l-oħra involuti, jistabbilixxu l-kategoriji ta’ uffiċjali u impjegati oħra tal-Unjoni li għalihom id-dispożizzjonijiet tal-Artikolu 11, tat-tieni paragrafu tal-Artikolu 12, u tal-Artikolu 13 għandhom japplikaw, kollha kemm huma jew f’parti minnhom. L-ismijiet, il-gradi u l-indirizzi ta’ uffiċjali u impjegati oħra mdaħħla f’dawk il-kategoriji għandhom jiġu komunikati perjodikament lill-gvernijiet tal-Istati Membri. KAPITOLU VI PRIVILEĠĠI U IMMUNITAJIET TA’ MISSJONIJIET TA’ PAJJIŻI TERZI AKKREDITATI LILL-UNJONI EWROPEA Artikolu 16 (ex Artikolu 17) L-Istat Membru li fit-territorju tiegħu l-Unjoni jkollha s-sede tagħha għandu jagħti l-immunitajiet u l-privileġġi diplomatiċi konswetudinarji lil missjonijiet ta’ pajjiżi terzi akkreditati lill-Unjoni. KAPITOLU VII DISPOŻIZZJONIJIET ĠENERALI Artikolu 17 (ex Artikolu 18) Privileġġi, immunitajiet u faċilitajiet jingħataw lill-uffiċjali u l-impjegati oħra tal-Unjoni unikament fl-interessi tal-Unjoni. Kull istituzzjoni tal-Unjoni tkun meħtieġa li tirrinunzja għall-immunità mogħtija lil uffiċjal jew impjegat ieħor kull meta dik l-istituzzjoni jidhrilha li r-rinunzja għal dik l-immunità ma tkunx kontra l-interessi tal-Unjoni. Artikolu 18 (ex Artikolu 19) L-istituzzjonijiet tal-Unjoni għandhom, bl-għan li jiġi applikat dan il-Protokoll, jikkooperaw mal-awtoritajiet responsabbli tal-Istati Membri involuti. Artikolu 19 (ex Artikolu 20) L-Artikoli 11 sa 14 u l-Artikolu 17 għandhom japplikaw għall-President tal-Kunsill Ewropew. Huma għandhom japplikaw ukoll għall-Membri tal-Kummissjoni. Artikolu 20 (ex Artikolu 21) L-Artikoli 11 sa 14 u l-Artikolu 17 japplikaw għall-Imħallfin, l-Avukati Ġenerali, ir-Reġistraturi u l-Assistenti Relaturi tal-Qorti tal-Ġustizzja tal-Unjoni Ewropea, mingħajr preġudizzju għad-dispożizzjonijiet tal-Artikolu 3 tal-Protokoll dwar l-Istatut tal-Qorti tal-Ġustizzja tal-Unjoni Ewropea li għandhom x’jaqsmu mal-immunità minn proċedimenti legali għall-Imħallfin u l-Avukati Ġenerali. Artikolu 21 (ex Artikolu 22) Dan il-Protokoll japplika wkoll għall-Bank Ewropew tal-Investiment, għall-membri tal-organi tiegħu, għall-persunal u r-rappreżentanti tal-Istati Membri li jieħdu sehem fl-attivitajiet tiegħu, mingħajr preġudizzju għad-dispożizzjonijiet tal-Protokoll dwar l-Istatut tal-Bank. Il-Bank Ewropew tal-Investiment għandu barra minn hekk jiġi eżentat minn kull forma ta’ tassazzjoni jew impożizzjoni ta’ xorta simili f’każ ta’ xi żieda fil-kapital tiegħu u mid-diversi formalitajiet li jista’ jkollhom x’jaqsmu ma’ dan fl-Istat fejn il-Bank ikollu s-sede tiegħu. Bl-istess mod, ix-xoljiment jew il-likwidazzjoni tiegħu m'għandhiex tagħti lok għal ebda impożizzjoni. Fl-aħħarnett, l-attivitajiet tal-Bank u tal-organi tiegħu imwettqa skont l-Istatut tiegħu ma jkunux suġġetti għal xi taxxa fuq id-dħul mill-bejgħ. Artikolu 22 (ex Artikolu 23) Dan il-Protokoll ikun japplika wkoll għall-Bank Ċentrali Ewropew, għall-membri tal-organi tiegħu u għall-persunal tiegħu, mingħajr preġudizzju għad-dispożizzjonijiet tal-Protokoll fuq l-Istatut tas-Sistema Ewropea ta’ Banek Ċentrali u tal-Bank Ċentrali Ewropew. Il-Bank Ewropew tal-Investiment barra minn hekk jiġi eżentat minn kull forma ta’ tassazzjoni jew impożizzjoni ta’ xorta simili f’każ ta’ xi żieda fil-kapital tiegħu u mid-diversi formalitajiet li jista’ jkollhom x’jaqsmu ma’ dan fl-Istat fejn il-Bank ikollu s-sede tiegħu. L-attivitajiet tal-Bank u tal-fergħat tiegħu li jaħdmu skont l-Istatut tas-Sistema Ewropea tal-Banek Ċentrali u tal-Bank Ċentrali Ewropew ma jkunux suġġetti għal xi taxxa fuq id-dħul mill-bejgħ. Appendiċi tal-ANNESS II Proċedura għall-applikazzjoni fl-Isvizzera tal-Protokoll dwar privileġġi u immunitajiet 1. Estensjoni tal-applikazzjoni għall-Isvizzera Kull fejn il-Protokoll dwar il-privileġġi u l-immunitajiet tal-Unjoni Ewropea (minn issa 'l quddiem "il-Protokoll") jinkludi referenzi għall-Istati Membri, ir-referenzi jinftiehmu li japplikaw b'mod ugwali fl-Isvizzera, sakemm id-dispożizzjonijiet li ġejjin ma jiddeterminawx mod ieħor. 2. Eżenzjoni tal-Uffiċċju ta' Appoġġ mit-tassazzjoni indiretta (inkluża l-VAT) L-oġġetti u s-servizzi esportati mill-Isvizzera mhumiex suġġetti għat-taxxa fuq il-valur mizjud Svizzera (VAT). Fil-kaz ta' oġġetti u servizzi pprovduti lill-Uffiċċju ta' Appoġġ fl-Isvizzera għall-uzu uffiċjali tiegħu, l-eżenzjoni mill-VAT issir permezz ta' rifużjoni, konformi mat-tieni paragrafu tal-Artikolu 3 tal-Protokoll. L-eżenzjoni mill-VAT tingħata jekk il-prezz tax-xiri effettiv tal-beni u tal-forniment ta’ servizzi indikat fil-fattura jew fid-dokument ekwivalenti jammonta għal total ta’ tal-anqas 100 frank Svizzeru (taxxa inkluża). Il-ħlas lura tal-VAT jingħata mal-preżentazzjoni tal-formoli Svizzeri pprovduti għal dan l-għan lit-Taqsima Ewlenija tal-VAT tal-Amministrazzjoni Federali tat-Taxxa Svediża. Fil-prinċipju, it-talbiet għal ħlas lura jinħadmu fi żmien tliet xhur minn meta tkun ġiet ippreżentata t-talba flimkien mad-dokumenti ta' prova meħtieġa. 3. Proċedura għall-applikazzjoni tar-regoli marbuta mal-persunal tal-Uffiċċju ta' Appoġġ Fir-rigward tat-tieni paragrafu tal-Artikolu 12 tal-Protokoll, l-Isvizzera għandha teżenta, skont il-prinċipji tal-liġi nazzjonali tagħha, lill-uffiċjali u l-impjegati l-oħra tal-Uffiċċju ta' Appoġġ fit-tifsira tal-Artikolu 2 tar-Regolament (Euratom, KEFA, KEE) Nru 549/69 tal-Kunsill tal-25 ta’ Marzu 1969 li jistabbilixxi l-kategoriji ta' uffiċjali u impjegati oħra tal-Komunitajiet Ewropej lil liema d-disposizzjonijiet ta' l-Artikolu 12, it-tieni paragrafu ta' l-Artikolu 13 u l-Artikolu 14 tal-Protokoll dwar il-Privileġġi u l-Immunitajiet tal-Komunitajiet[10] japplikaw, mit-taxxi federali, kantonali u komunali fuq is-salarji, il-pagi u l-emolumenti mħallsa lilhom mill-UE u soġġetti għal taxxa interna għall-benefiċċju tagħha. L-Isvizzera mhix meqjusa bħala Stat Membru fis-sens tal-punt 1 hawn fuq għall-applikazzjoni tal-Artikolu 13 tal-Protokoll. Uffiċjali u impjegati oħra tal-Uffiċċju ta' Appoġġ kif ukoll il-membri tal-familji tagħhom li huma membri fis-sistema tas-sigurtà soċjali applikabbli għall-uffiċjali u l-impjegati l-oħra tal-UE, mhumiex obbligati li jkunu membri tas-sistema tas-sigurtà soċjali Svizzera. Il-Qorti tal-Ġustizzja tal-Unjoni Ewropea jkollha ġuriżdizzjoni esklussiva fuq il-kwistjonijiet kollha li jikkonċernaw ir-relazzjonijiet bejn l-Uffiċċju ta' Appoġġ jew il-Kummissjoni Ewropea u l-persunal tagħha fir-rigward tal-applikazzjoni tar-Regolamenti tal-Persunal tal-Uffiċjali u l-Kundizzjonijiet tal-Impjieg ta' Ħaddiema Oħra tal-Unjoni Ewropea u d-dispożizzjonijiet l-oħrajn tal-liġi tal-UE li jistabbilixxu l-kundizzjonijiet tax-xogħol. ANNESS III Kontroll finanzjarju fir-rigward ta' parteċipanti Svizzeri fl-attivitajiet tal-Uffiċċju ta' Appoġġ Artikolu 1 Komunikazzjoni diretta L-Uffiċċju ta' Appoġġ u l-Kummissjoni Ewropea jikkomunikaw direttament mal-persuni jew l-entitajiet kollha stabbiliti fl-Isvizzera u li jipparteċipaw fl-attivitajiet tal-Uffiċċju ta' Appoġġ, bħala kuntratturi, parteċipanti fil-programmi tal-Uffiċċju ta' Appoġġ, destinatarji ta’ pagamenti mill-baġit tal-Uffiċċju ta' Appoġġ jew tal-UE, jew sottokuntratturi. Dawn il-persuni jistgħu jibagħtu direttament lill-Kummissjoni Ewropea u lill-Uffiċċju ta' Appoġġ kwalunkwe informazzjoni jew dokumentazzjoni rilevanti li huma meħtieġa li jibagħtu skont l-istrumenti msemmija f’dan l-Arranġament u ta' kuntratti jew ftehimiet konklużi u kwalunkwe deċiżjonijiet meħudin fil-kuntest ta’ dawn l-istrumenti. Artikolu 2 Eżerċizzji tal-awditjar 1. Skont ir-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 rigward ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002[11], mar-Regolament tal-Kummissjoni (KE, Euratom) Nru 2343/2002 tat-23 ta' Diċembru 2002 dwar il-qafas tar-Regolament Finanzjarju għall-entitajiet imsemmija fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li huwa applikabbli għall-baġit ġenerali tal-Komunitajiet Ewropej[12] u mal-istrumenti l-oħra msemmija f'dan l-Arranġament, il-kuntratti jew il-ftehimiet konklużi u d-deċiżjonijiet meħuda mal-benefiċjarji stabbiliti fl-Isvizzera jistgħu jipprovdu għat-twettiq fi kwalunkwe mument ta' eżerċizzji ta' awditjar xjentifiċi, finanzjarji, teknoloġiċi jew ta' xorta oħra fis-sedi tal-benfiċjarji u tas-sottokuntratturi tagħhom minn uffiċjali tal-Uffiċċju ta' Appoġġ jew tal-Kummissjoni Ewropea jew minn persuni oħra awtorizzati mill-Uffiċċju ta' Appoġġ jew mill-Kummissjoni Ewropea. 2. Uffiċjali tal-Uffiċċju ta' Appoġġ u tal-Kummissjoni Ewropea u persuni oħra inkarigati mill-Uffiċċju ta' Appoġġ u mill-Kummissjoni Ewropea jkollhom aċċess xieraq għas-siti, ix-xogħlijiet u d-dokumenti, kif ukoll għall-informazzjoni kollha neċessarja biex iwettqu eżerċizzji tal-awditjar bħal dawn, inklużi f’format elettroniku. Dan id-dritt għall-aċċess jiġi espliċitament stipulat fil-kuntratti jew fil-ftehimiet konklużi għall-implimentazzjoni tal-istrumenti msemmija f’dan l-Arranġament. 3. Il-Qorti Ewropea tal-Awdituri jkollha l-istess drittijiet bħall-Kummissjoni Ewropea. 4. L-eżerċizzji tal-awditjar jistgħu jseħħu sa ħames snin wara l-iskadenza ta' dan l-Arranġament jew skont il-kundizzjonijiet konklużi mill-kuntratti jew mill-ftehimiet u mid-deċiżjonijiet meħuda. 5. L-Uffiċċju tal-Awditjar Federali Svizzeru jkun infurmat bil-quddiem bl-eżerċizzji tal-awditjar li jsiru fit-territorju Svizzeru. Din l-informazzjoni mhijiex kundizzjoni legali għat-twettiq ta' dawn l-eżerċizzji tal-awditjar. Artikolu 3 Verifiki fuq il-post 1. Taħt dan l-Arranġament, il-Kummissjoni Ewropea (OLAF) hija awtorizzata biex twettaq verifiki u spezzjonijiet fuq il-post fit-territorju Svizzeru, skont it-termini u l-kundizzjonijiet stipulati fir-Regolament tal-Kunsill (Euratom, KE) Nru 2185/96 tal-11 ta' Novembru 1996 dwar il-verifiki u l-ispezzjonijiet fuq il-post imwettqa mill-Kummissjoni sabiex tipproteġi l-interessi finanzjarji tal-Komunitajiet Ewropej kontra l-frodi u irregolaritajiet oħra[13]. 2. Il-kontrolli u l-ispezzjonijiet fuq il-post jitħejjew u jitmexxew mill-Kummissjoni Ewropea b’kollaborazzjoni mill-qrib mal-Uffiċċju tal-Awditjar Federali Svizzeru jew mal-awtoritajiet Svizzeri kompetenti oħra maħtura mill-Uffiċċju tal-Awditjar Federali Svizzeru, li jkunu informati fil-ħin dwar l-għan, l-iskop u l-bażi ġuridika tal-kontrolli u l-ispezzjonijiet, sabiex ikunu jistgħu jagħtu kull għajnuna meħtieġa. Għal dan il-għan, l-uffiċjali tal-awtoritajiet Svizzeri kompetenti jistgħu jipparteċipaw fil-kontrolli u fl-ispezzjonijiet fuq il-post. 3. Jekk l-awtoritajiet Svizzeri kkonċernati jkunu jixtiequ hekk, il-kontrolli u l-ispezzjonijiet fuq il-post jistgħu jitwettqu b’mod konġunt mill-Kummissjoni Ewropea u minnhom. 4. Meta l-parteċipanti fil-programm jirreżistu kontroll jew spezzjoni fuq il-post, l-awtoritajiet Svizzeri, filwaqt li jaġixxu f’konformità mar-regoli nazzjonali, jagħtu l-assistenza meħtieġa lill-ispetturi tal-Kummissjoni Ewropea, biex jaqdu dmirijiethom fit-twettiq ta’ kontroll jew spezzjoni fuq il-post. 5. Il-Kummissjoni Ewropea tirrapporta, mill-aktar fis possibbli, lill-Uffiċċju tal-Awditjar Federali Svizzeru, kull fatt jew suspett relatat ma' irregolarità li tkun saret taf bih waqt it-twettiq tal-kontroll jew l-ispezzjoni fuq il-post. F’kull każ il-Kummissjoni Ewropea għandha tinforma lill-awtorità msemmija hawn fuq dwar ir-riżultati ta’ dawn il-kontrolli u spezzjonijiet. Artikolu 4 Informazzjoni u konsultazzjoni 1. Għall-finijiet tal-implimentazzjoni xierqa ta’ dan l-Anness, l-awtoritajiet Svizzeri u tal-UE kompetenti regolarment jaqsmu l-informazzjoni bejniethom u, fuq talba ta’ waħda mill-Partijiet Kontraenti, iwettqu konsultazzjonijiet. 2. L-awtoritajiet Svizzeri kompetenti jinformaw mingħajr dewmien l-Uffiċċju ta' Appoġġ u l-Kummissjoni Ewropea bi kwalunkwe element jew suspett li jkunu saru jafu bih rigward irregolarità marbuta mal-konklużjoni u l-implimentazzjoni tal-kuntratti jew tal-ftehimiet konklużi fl-applikazzjoni tal-istrumenti msemmija f’dan l-Arranġament. Artikolu 5 Kunfidenzjalità L-informazzjoni kkomunikata jew miksuba f’kull forma skont dan l-Anness għandha tkun koperta bis-segretezza professjonali u mħarsa bl-istess mod bħalma tkun imħarsa informazzjoni simili mil-liġi Svizzera u mid-dispożizzjonijiet korrispondenti applikabbli għall-istituzzjonijiet tal-UE. Din l-informazzjoni ma għandhiex tiġi komunikata lil persuni oħrajn ħlief dawk ġewwa l-istituzzjonijiet tal-UE, fl-Istati Membri jew fl-Isvizzera, li l-funzjonijiet tagħhom jirrikjedu li jkunu jafuha, u lanqas ma tista’ tintuża għal skopijiet oħrajn ħlief dawk li tiġi żgurata l-protezzjoni effettiva tal-interessi finanzjarji tal-Partijiet Kontraenti. Artikolu 6 Miżuri u sanzjonijiet amministrattivi Mingħajr preġudizzju għall-applikazzjoni tal-liġi kriminali Svizzera, miżuri u sanzjonijiet amministrattivi jistgħu jkunu imposti mill-Uffiċċju ta' Appoġġ jew mill-Kummisssjoni Ewropea skont ir-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002[14] u r-Regolament Delegat mill-Kummissjoni (UE) Nru 1268/2012 tad-29 ta' Ottubru 2012 dwar ir-regoli tal-applikazzjoni tar-Regolament (UE, Euratom) Nru 966/2012 tal-Parlament Ewropew u tal-Kunsill dwar ir-regoli finanzjarji applikabbli għall-baġit ġenerali tal-Unjoni[15] u skont ir-Regolament tal-Kunsill (KE, Euratom) Nru 2988/95 tat-18 ta' Diċembru 1995 dwar il-protezzjoni tal-interessi finanzjarji tal-Komunitajiet Ewropej[16]. Artikolu 7 Irkupru u infurzar Deċiżjonijiet meħuda mill-Uffiċċju ta' Appoġġ jew mill-Kummissjoni Ewropea fil-kamp ta’ applikazzzjoni ta’ dan l-Arranġament li jimponu obbligu ta' ħlas fuq persuni apparti mill-Istati, ikunu infurzabbli fl-Isvizzera. L-ordni tal-infurzar tinħareġ, mingħajr l-ebda kontroll ieħor għajr għall-verifika tal-awtentiċità tal-att, mill-awtorità maħtura mill-gvern Svizzeru, li tinforma lill-Uffiċċju ta' Appoġġ jew lill-Kummissjoni Ewropea b’dan. L-infurzar għandu jseħħ f'konformità mar-regoli ta' proċedura Svizzeri. Il-legalità tad-deċiżjoni ta' infurzar għandha tkun suġġetta għal kontroll mill-Qorti tal-Ġustizzja tal-Unjoni Ewropea. Is-sentenzi tal-Qorti tal-Ġustizzja tal-Unjoni Ewropea mogħtija skont klawsola ta’ arbitraġġ, huma infurzabbli fuq l-istess termini. [1] Ir-Regolament (UE) Nru 439/2010 tal-Parlament Ewropew u tal-Kunsill tad-19 ta' Mejju 2010 li jistabbilixxi Uffiċċju Ewropew ta' Appoġġ fil-qasam tal-Asil; ĠU L 132/11 tad-29.05.2010. [2] ĠU C […], […], p. […]. [3] ĠU C […], […], p. […]. [4] ĠU L 132, 29.5.2010, p. 11 [5] ĠU L 53, 27.2.2008, p. 5 [6] Id-Deċiżjoni tal-Kummissjoni tas-26 ta' Lulju 2000 skont id-Direttiva 95/46/KE tal-Parlament Ewropew u tal-Kunsill dwar il-protezzjoni xierqa ta' dejta personali pprovduta fl-Isvizzera, ĠU L 215, tal-25.8.2000, p. 1 [7] ĠU L 8, 12.1.2011, p. 1 [8] ĠU L 53, 27.2.2008, p. 5 [9] ĠU L 298, 26.10.2012, p. 1 [10] ĠU L 74, 27.3.1969, p. 1, kif emendat l-aħħar bir-Regolament tal-Kunsill (KE) Nru 371/2009, ĠU L 121, 15.5.2009, p. 1 [11] ĠU L 298, 26.10.2012, p. 1 [12] ĠU L 357, 31.12.2002 p. 72, kif emendat l-aħħar mir-Regolament tal-Kummissjoni (KE, Euratom) Nru 652/2008 ĠU L 181, 10.7.2008, p. 23 [13] ĠU L 292, 15.11.1996, p. 2 [14] ĠU L 298, 26.10.2012, p. 1 [15] ĠU L 362, 31.12.2012, p. 1 [16] ĠU L 312, 23.12.1995, p. 1